Torsten Schack Pedersen (V), 2011-12-19:
For lige at afslutte den tidligere debat kan jeg da oplyse hr. Thomas Jensen om, at regeringen her stiller et ændringsforslag, som udskyder ikrafttrædelsen med 6 måneder.
Det støtter vi fra Venstres side, men jeg kan love for, at vi også stemmer rødt til lovforslaget ved tredje behandling.
Så at det skulle være så stort et særsyn, er dog besynderlig tale.
Så kunne man jo håbe, at den samme erkendelse også ville ramme regeringen, når det gælder forslaget om at femdoble NOx-afgiften.
For advarslerne, som ikke kun er kommet fra erhvervslivet, har jo været massive.
Jeg må selvfølgelig konstatere, at det jo ikke er et budskab, vi står alene med fra Venstres side, for som jeg har refereret, er der så mange andre, der er enige.
Men det er jo altså også et budskab, der har gjort indtryk langt ind i regeringspartierne.
Forud for førstebehandlingen lød budskabet fra hr. Rasmus Prehn fra Socialdemokratiet, at en femdobling af NOx-afgiften var en særskat på industriarbejdere i landdistrikterne.
Jeg synes egentlig, det var meget sigende, at en femdobling af NOx-afgiften i høj grad bæres af ufaglært arbejdskraft i landdistrikterne, for det er deres arbejdspladser, der ikke bare er i risikozonen, men i højrisikozonen for at blive ekspederet ud af landet.
Hvad enten vi taler sukkerproduktion, gartnerierhverv, cementproduktion, teglværker, fiskemelsfabrikker, er der det samme budskab: Det her vil koste arbejdspladser.
Og igen kan man sige, at vi jo har forsøgt at få regeringen til at kvalificere sine svar og sine oplysninger til Skatteudvalget ved at spørge ind til det gentagne gange.
Det har været endog meget, meget vanskeligt at komme det nærmere end de tal, som regeringen selv har spillet ud med til at starte med.
Derfor er det jo interessant, hvad der står på de gule sider i Jyllands-Posten i dag, nemlig at de estimater, som er lavet omkring fjernvarmen, viser, at det her også rammer fjernvarmekunderne.
Det har måske ikke været så meget fremme i debatten, men i og med at man producerer fjernvarme – afhængig af hvilken form for brændsel, man bruger – sker der en større eller mindre udledning af NOx, og så vil fjernvarmekunderne jo også opleve en ikke uvæsentlig stigning.
Og set i forhold til de energiforhandlinger, der foregår i øjeblikket, er det da højst besynderligt, at når regeringen i øvrigt forsøger at fremme fjernvarmen, så kommer man med et forslag, der i så høj grad betyder, at den betaling, som fjernvarmekunderne skal aflevere, stiger så voldsomt.
Så jeg tror, at hr. Rasmus Prehn glemte noget, da han sagde, at en femdobling af NOx-afgiften var en særskat på industriarbejdspladser i Udkantsdanmark.
Han glemte at sige, at det også rammer fjernvarmekunderne.
Igen vil jeg sige: Der er masser af pæne ord omkring konkurrenceevne, men når vi bliver konkrete, går det galt.
Jeg har endnu til gode at forstå, hvordan dansk gartnerierhverv bliver mere konkurrencedygtigt ved at skulle betale en femdobling af NOx-afgiften.
Der er heller ikke nogen, der har kunnet give mig svaret på, hvordan fiskemelsfabrikkerne bliver mere konkurrencedygtige ved at skulle betale fem gange så meget i NOx-afgift.
Og der er heller ikke nogen, der har kunnet oplyse mig om, hvordan dansk cementproduktion skal opleve at blive mere konkurrencedygtig, hvis den pålægges en NOx-afgift, der er fem gange så stor.
Jeg har heller ikke set et godt bud på, hvordan de danske teglværker bliver mere konkurrencedygtige, ved at man femdobler NOx-afgiften.
Desværre er det sådan, at det her forslag markant vil koste danske arbejdspladser.
Jeg er ikke i tvivl om, at NOx-udledningen vil falde som følge af det her forslag.
Det er helt sikkert, for virksomhederne vil lukke, produktionen vil flytte andre steder hen, og så vil vi stå tilbage i et land, hvor der er mindre beskæftigelse, mindre vækst og mindre mulighed for at sikre, at vi har råd til at foretage investeringer, der kan fremme et sundt og bæredygtigt miljø.
Men hvis man starter med at fjerne finansieringen, bliver det altså vanskeligt at foretage sig ret meget konstruktivt.
Jeg håber, at skatteministeren vil bruge andenbehandlingen her til at gribe en række af de bolde, jeg nu har kastet i luften.
Det gælder også i forhold til de oplysninger, der er kommet frem i dag, og som viser, at de formodninger, som regeringen har lagt til grund for betydningen af det her for varmeregningen hos landets fjernvarmekunder, viser sig at være markant anderledes, i hvert fald når man ser på Brønderslev.
Sådan er det jo desværre på en lang række områder med de skatte- og afgiftsforslag.
Det bliver floskler, det bliver store ord og runde vendinger om det samlede finanslovforslag.
Med hensyn til konsekvensen af de enkelte lovforslag – bortset fra, at man indrømmer, at det koster 490 arbejdspladser i detailhandelen – bliver det ikke konkret.
Det er dårligt politisk håndværk; det er en dårlig behandling af Folketinget, at vi ikke kan få klare svar, når budskaberne samstemmende lyder, at det her forslag vil koste arbejdspladser og svække danske virksomheders konkurrenceevne.
Så det er indlysende klart, at det ikke er noget, vi i Venstre kan sige noget som helst positivt om, men jeg håber da, at skatteministeren i dag vil kaste lidt mere klarhed over forslaget, som det ligger.